# Tlačová správa

Bratislava, 15. októbra 2020

**Slovensko úspešne pokračuje v sčítaní domov a bytov a aktuálne obce začínajú pracovať na príprave sčítania obyvateľov**

V septembri sa sčítanie domov a bytov v mnohých obciach a mestách SR zintenzívnilo. Niektoré mestá a obce dopĺňali premenné, ale byty a domy ponechali v stave rozpracovanosti, iné kompletizovali zber údajov a sústredili sa na nárast počtu úplných a neúplných bytov, ďalšie zaznamenávali nové prírastky od posledného sčítania.

**Spolu je na Slovensku editovaných viac ako 60 % bytov z celkového počtu bytov zaradených aktuálne do systému. Reálne je však posun v sčítaní výraznejší, pretože je vysoký podiel rozpracovaných bytov, ktoré si obce nechávajú otvorené k rozhodujúcemu okamihu sčítania, t. j. k 1. 1. 2021.** V elektronickom systéme k 30. 9. aktívne pracuje 99,6 % obcí. Niekoľko obcí s malým počtom bytov ešte len začína pracovať. Vo všetkých krajoch počet a podiel editovaných bytov v septembri oproti predchádzajúcemu mesiacu (augustu) vzrástol, najvýraznejšie v Košickom a Prešovskom kraji.

**Vďaka zodpovednému prístupu samospráv je sčítanie domov a bytov na Slovensku už teraz v pokročilej etape a plynulo prechádza do fázy prípravy sčítania obyvateľov 2021.**

**Výsledky sčítania v Prešovskom kraji**

V Prešovskom kraji sčítali 48% bytov. Sčítanie domov a bytov prebieha v Prešovskom kraji v 665 obciach, pričom 23 obcí má štatút mesta. V systéme pracujú všetky obce. Úplne, na 100%, svoje domy a byty sčítalo 25 obcí a nad 90% má sčítané byty 21 obcí.

V rámci miest Prešovského kraja s počtom nad 10 000 obyvateľov má najviac spracovaných bytov mesto Sabinov, ktoré finišuje sčítanie s 95%.Nasleduje Snina  s viac ako 50% spracovaných bytov.

Prvenstvo v mesiaci september v Prešovskom kraji patrí menšiemu mestu Hanušovce nad Topľou, ktoré má už 100% sčítaných bytov. Krajské mesto Prešov má spracovaných 29% bytov.

**Ing. Ján Cuper,riaditeľ pracoviska ŠÚ SR v Prešove:**

*„Vzhľadom na rozsiahlosť územia a početnosť obcí Prešovského kraja je práca na sčítaní domov a bytov veľmi náročná, ale aj napriek tomu v kraji zaznamenávame plynulý priebeh sčítavania domov a bytov. Vysoko môžeme hodnotiť aktívnu spoluprácu niektorých miest a obcí a ich snahu, precíznosť pri zodpovednom sčítavaní domov a bytov na svojom území. Svedčí o tom aj prideľovanie štatistických adresných bodov na obývané neskolaudované rodinné domy, chatrče atď. v počte 601. Pracovníci sčítania Pracoviska ŠÚ SR v Prešove ako koordinátori sčítavania sú nápomocní a prípadné nejasnosti resp. nezrovnalosti riešia operatívne.“*

Hlavným cieľom sčítania domov a bytov je získať vyčerpávajúce, objektívne a jedinečné dáta, ktoré nemožno získať z iných zdrojov. Výsledkom budú údaje napríklad o vekovej štruktúre domov a bytov, rozlohe obytnej plochy, formách vlastníctva, počte obytných miestností v bytových jednotkách, spôsobe vykurovania, napojenia na verejné siete či o vybavenosti kúpeľnou a záchodom. Novinkou oproti minulosti budú podrobnejšie informácie o obnove domov a bytov z pohľadu obvodového plášťa, strechy, okien či informácií o nadstavbách.

Na sčítanie domov a bytov už tento mesiac nadviaže druhá fáza SODB 2021 vo svojej príprave – sčítanie obyvateľov.

**Ing. Ján Cuper,riaditeľ pracoviska ŠÚ SR v Prešove:**

*„Dôkladnou predprípravou pre zabezpečenie a realizáciu sčítavania obyvateľov je aj ponuka ŠÚ SR pre obce harmonizovať údaje o počte obyvateľov na svojom území. O túto ponuku v Prešovskom kraji  prejavilo 76 % (504 obcí). V súvislosti s prípravou na sčítanie obyvateľov sa uskutočnili školenia obcí pre SODB 2021 – časť sčítanie obyvateľov, a to prezenčnou formou v 9 okresoch (okresy Humenné, Kežmarok, Levoča, Medzilaborce, Poprad, Snina, Stará Ľubovňa, Stropkov, Svidník). Vzhľadom na zhoršujúcu sa epidemiologickú situáciu (COVID -19) sa v 4 okresoch účastníci školili dištančnou formou.“*

***Jasmína Stauder, hovorkyňa pre Sčítanie obyvateľov domov a bytov 2021 uvádza:***

*„V mesiaci október sme začali realizovať prípravu sčítania obyvateľov v spolupráci so samosprávami. Úvodnou aktivitou bolo školenie obcí k sčítaniu obyvateľov. Vzhľadom na pandemickú situáciu sme opäť využili dištančnú formu školenia, ktorá zahŕňa videoprezentácie. V tomto mesiaci sa zároveň začína aj informačná kampaň pre obyvateľov k samotnému sčítaniu, ktoré sa uskutoční od 15. 2. do 31. 3. 2021.“*